കിംഗ് ഫിഷറിലൂടെ മല്യ പാപ്പരായി, ജെറ്റ് എയര്വേയ്സ് ഗോയലിനേയും താഴെ എത്തിച്ചു, എന്നാല് ഈ കാരണങ്ങളാല് എയര് ഇന്ത്യയിലൂടെ ടാറ്റയ്ക്ക് ആ ഗതി ഉണ്ടാവില്ലെന്ന് ഉറപ്പാണ് എയര് ഇന്ത്യയെ തിരികെ കുടുംബത്തില് എത്തിച്ചു എന്ന വലിയ നേട്ടമാണ് ഈ ആഴ്ച ടാറ്റയുടെ കണക്ക് പുസ്തകത്തില് ഉണ്ടാവുക. ആകാശത്തില് ചിറക് വിരിക്കാന് ശ്രമിച്ച ബിസിനസ് ഭീമന്മാര്ക്ക് അടിതെറ്റിയ മേഖലയാണ് വ്യോമയാനമെന്നത് മല്യയിലൂടെയും, ഗോയലിലൂടെയും മനസിലാക്കിയവരാണ് ഇന്ത്യക്കാര്. ഒരു പക്ഷേ ഇതുകൊണ്ട് തന്നെയാവും കൊടികെട്ടിയ ഇന്ത്യയിയിലെ ധനികര് എയര് ഇന്ത്യയില് ഒരു കൈ നോക്കാന് മടി കാണിച്ചിട്ടുള്ളത്. എന്നാല് ടാറ്റ വ്യക്തവും, കൃത്യവുമായ പഠനങ്ങള് നടത്തിയതിന് ശേഷമാണ് എയര് ഇന്ത്യയില് നിക്ഷേപിക്കുവാന് തീരുമാനിച്ചത്. ഇതിന് പിന്നില് അവരെ പ്രേരിപ്പിച്ച ഘടകങ്ങള് പരിശോധിക്കാം. നഷ്ടത്തിലായ ദേശീയ വിമാനക്കമ്ബനി എയര് ഇന്ത്യയെ ഏറ്റവുമധികം ലേലം വിളിക്കുന്നയാള്ക്ക് നല്കാനാണ് കേന്ദ്രം തീരുമാനിച്ചത്. ഇതനുസരിച്ച് 18000 കോടി രൂപ ക്വാട്ട് ചെയ്ത ടാറ്റ എയര് ഇന്ത്യയെ സ്വന്തമാക്കുകയായിരുന്നു. ടാറ്റയാണ് ലേലത്തില് വിജയിച്ചതെന്ന് കേന്ദ്രം ഔദ്യോഗികമായി പ്രഖ്യാപിക്കുമ്ബോള്, വൈകാരികതലത്തിലും ടാറ്റയ്ക്ക് അര്ഹതപെട്ട വിജയമായിരുന്നു അത്. കഴിഞ്ഞ രണ്ട് പതിറ്റാണ്ടിലേറെയായി നഷ്ടത്തില് നിന്നും നഷ്ടത്തിലേക്ക് കൂപ്പ് കുത്തുന്ന എയര് ഇന്ത്യയെ വിറ്റൊഴിഞ്ഞ സന്തോഷമാണ് കേന്ദ്ര സര്ക്കാരിനുള്ളതെങ്കില്, കണ്ണിലെ കൃഷ്ണമണി പോലെ കാത്തു സൂക്ഷിച്ച കമ്ബനിയെ ഈ അവസ്ഥയിലെങ്കിലും തിരിച്ചുകിട്ടിയ സന്തോഷമാവും ടാറ്റയ്ക്കും, അവരെ സ്നേഹിക്കുന്ന രാജ്യത്തെ ലക്ഷക്കണക്കിന് ആളുകളുടെയും മനസിലെ ചിന്ത. 18,000 കോടി രൂപ ടാറ്റ നല്കുമ്ബോള് അതില് കേവലം 2700 കോടി മാത്രമാണ് സര്ക്കാര് ഖജനാവിലേക്ക് പോവുക, ബാക്കി തുക മുഴുവന് ഈ വെള്ളാന വരുത്തിവച്ച കടം വീട്ടുന്നതിനായി ഉപയോഗിക്കും, ഇതു കൊണ്ടും കേന്ദ്രത്തിന് കടബാദ്ധ്യത തീര്ക്കാനാവില്ലെന്നത് മറ്റൊരു സത്യം. എയര് ഇന്ത്യ ടാറ്റയുടെ കൈകളിലെത്തുമ്ബോള് വ്യോമമേഖലയെ പ്രണയിച്ച് കൈ പൊള്ളിയ രാജ്യത്തെ രണ്ട് വമ്ബന് ബിസിനസ് ഭീമന്മാരുടെ കഥയാണ് ഇന്ന് ചര്ച്ചയാവുന്നത്. മദ്യവ്യവസായി വിജയ് മല്യയുടെ കിംഗ് ഫിഷറും ജെറ്റ് എയര്വേയ്സിന്റെ നരേഷ് ഗോയലുമാണ് ഈ കഥയിലെ ദുരന്ത നായകന്മാര്. വായില് വെള്ളിക്കരണ്ടിയുമായി ജനിച്ച വിജയ് മല്യയ്ക്ക് ശതകോടികള് ലാഭം നല്കിക്കൊണ്ടിരുന്ന സ്പിരിറ്റ് ബിസിനസില് മാത്രം ശ്രദ്ധയൂന്നാന് കഴിയുമായിരുന്നില്ല. ഇന്ത്യന് ആകാശത്ത് സ്വന്തം പേര് കാണാന് കൊതിച്ച അദ്ദേഹം ഒരു പ്രീമിയം എയര്ലൈന് സ്ഥാപിക്കുന്നതില് ശ്രദ്ധ കേന്ദ്രീകരിക്കുകയായിരുന്നു. ബാങ്കുകളില് നിന്നും കോടികള് വായ്പ എടുത്ത അദ്ദേഹം എയര് ഡെക്കാന്റെ ഏറ്റെടുക്കല് കൂടിയായപ്പോള് സാമ്ബത്തികമായി അധിക ബാദ്ധ്യത തലയില് വയ്ക്കുകയായിരുന്നു. കടം കുന്നുകൂടിയപ്പോള് രായ്ക്കുരാമാനം രാജ്യത്ത് നിന്നും ഒളിച്ചോടേണ്ട ഗതികേടിലായി മല്യയുടെ ജീവിതം. മല്യയുടെ കിംഗ്ഫിഷറിനെ വെല്ലുവിളിക്കാനുള്ള ശ്രമത്തില് തകര്ന്നുപോയ മറ്റൊരു ബിസിനസ് ഭീമനാണ് ജെറ്റ് എയര്വേസിന്റെ തലവനായ ഗോയല്. കടക്കെണിയിലായ എയര് സഹാറ സ്വന്തമാക്കിയതിന് ശേഷമാണ് ജെറ്റ് എയര്വേസിന്റെ തകര്ച്ച ആരംഭിച്ചത്. ഇന്ഡിഗോ, സ്പൈസ് ജെറ്റ് തുടങ്ങിയ മറ്റ് ചെലവുകുറഞ്ഞ എയര്ലൈനുകളുടെ കടന്നുകയറ്റവും മറ്റൊരു കാരണമായി. വിമാനകമ്ബനികളുടെ നടത്തിപ്പ് ബുദ്ധിമുട്ടേറിയ ബിസിനസാണെന്ന് ഏതൊരു വ്യവസായിയേയും മനസിലാക്കാന് മല്യയുടേയും ഗോയലിന്റെയും കഥകള് ധാരാളമായിരിക്കും. എന്നാല് ടാറ്റയെ സംബന്ധിച്ചിടത്തോളം വ്യോമയാന മേഖലയില് അവര് പുതിയ ഒരു താരമല്ല. ടാറ്റ സണ്സ് എയര് വിസ്താരയുടെയും എയര് ഏഷ്യയുടെയും സജീവ ഭാഗമാണ് ഇപ്പോള്. ഈ മേഖലയിലെ അവസരങ്ങളും വെല്ലുവിളികളും ടാറ്റയുടെ ഇപ്പോഴത്തെ തലമുറയ്ക്കും ശരിയായ തരത്തില് അറിയാം എന്ന് സാരം. മറ്റ് വ്യോമയാന കമ്ബനികളെ പോലെ തന്നെ കൊവിഡ് കാലം ബാദ്ധ്യതകള് ഉയര്ത്തിയിട്ടുണ്ടെങ്കിലും, വരുന്ന നാളുകളില് ഇതെല്ലാം മറികടക്കാനാവും എന്ന പ്രതീക്ഷ ഈ കമ്ബനികള് നിലനിര്ത്തുന്നുണ്ട്. എയര് ഏഷ്യ ഇന്ത്യയില് ടാറ്റ സണ്സിന് ഇപ്പോള് 84 ശതമാനം ഓഹരികളാണുള്ളത്. വരുന്ന വര്ഷങ്ങളില് ഈ കമ്ബനി പൂര്ണമായും ടാറ്റയുടേതാവും എന്നും കണക്കാക്കുന്നു. എയര് ഇന്ത്യയില് എയര് ഏഷ്യ, വിസ്താര എന്നീ കമ്ബനികള് ലയിപ്പിക്കുവാനും ടാറ്റയ്ക്ക് ഇതിലൂടെയാവും. ഒരേസമയം മൂന്ന് എയര്ലൈന് ബിസിനസുകള് നടത്തുന്നതിന്റെ പ്രവര്ത്തനച്ചെലവ് ഗണ്യമായി കുറയ്ക്കാനും ഇതിലൂടെ ടാറ്റയ്ക്കാവും. എയര് ഇന്ത്യയെ ഏറ്റെടുക്കുന്നതിന് മുന്പ് തന്നെ ഭാവിയില് നേരിടേണ്ട വെല്ലുവിളികളെ കുറിച്ച് വ്യക്തമായ പഠനം ടാറ്റ നടത്തിയിട്ടുണ്ട്. ജെ ആര് ഡി ടാറ്റ വര്ഷങ്ങളോളം ചെയര്മാനായിരുന്ന കമ്ബനിയെ ചാടിക്കയറി സ്വന്തമാക്കുകയായിരുന്നില്ല ടാറ്റ. ഇതിന് മുന്പ് 2018ല് കേന്ദ്രം എയര് ഇന്ത്യയെ വില്ക്കാന് തീരുമാനിച്ചിരുന്നു. എന്നാല് അന്ന് ടാറ്റ ഓഫറുമായി വന്നിരുന്നില്ല, പിന്നീട് ഇപ്പോള് എയര് ഇന്ത്യയുടെ 100 ശതമാനവും വില്ക്കാന് തീരുമാനിച്ചപ്പോള് മാത്രമാണ് ടാറ്റ ലേലത്തില് പങ്കെടുക്കുന്നത്. വിദേശ കണ്സള്ട്ടെന്റുകളെയടക്കം നിയോഗിച്ച് പഠനം നടത്തിയ ശേഷമാണ് ടാറ്റ ഇക്കുറി ലേലത്തിനെത്തിയത്. ഇതില് എയര് ഇന്ത്യ കൂടുതല് ബാദ്ധ്യതകള് ഉണ്ടാക്കുന്ന മേഖലകള് ഏതെന്നും, എങ്ങനെ അവ കുറയ്ക്കാമെന്നും വ്യക്തമായി പഠിച്ച് പദ്ധതി രൂപീകിരച്ചിട്ടുണ്ട്. ടാറ്റയുടെ കീഴിലുള്ള ടി സി എസിന്റെ സേവനങ്ങളും എയര് ഇന്ത്യയില് ഇനി ഉണ്ടാവും. സിങ്കപ്പൂര് എയര്ലൈന്സ് ഉള്പ്പടെ ലോകത്തിലെ വിവിധ വിമാനകമ്ബനികള് നിലവില് ടി സി എസിന്റെ സേവനം സ്വീകരിക്കുന്നുണ്ട്. ഇതിനൊപ്പം യാത്രക്കാരെ ആകര്ഷിക്കുന്നതിനായി മികച്ച ഭക്ഷണ പാക്കേജുകള് നല്കാന് ടാറ്റയ്ക്കാവും. ടാറ്റയുടെ കീഴിലുള്ള താജ് സാറ്റ്സിന്റെ സേവനം ഇതിനായി ഉപയോഗിക്കാം. എയര് ഇന്ത്യയില് അധികമായുള്ള ജീവനക്കാരെ പിരിച്ചു വിടുന്നതിന് പകരം സമാനമായ മറ്റ് തൊഴില് മേഖലയിലേക്ക് കൊണ്ട് വരാനും ടാറ്റയ്ക്ക് കഴിയും. ഇതിലൂടെ വന് ബാദ്ധ്യത ഒഴിവാക്കാനും കമ്ബനിക്കാവും.